Vrou 20 jaar ná ontvoering as baba opgespoor | Maroela Media
Vrou 20 jaar ná ontvoering as baba opgespoor
'n Jong vrou wat as pasgebore baba in die Ermelo-omgewing in Mpumalanga ontvoer is, sal hopelik binnekort met haar biologiese ma herenig word.
Volgens die polisie het die baba se ma op 23 Maart 2001 as 'n 16-jarige geboorte aan die babadogtertjie gegee. Sy is later die dag uit die Ermelo- provinsiale hospitaal ontslaan.
Brig. Selvy Mohlala, polisiewoordvoerder, sê ma en baba was saam met die babadogtertjie se tannie op pad na hul huis op Breyton, toe 'n vrou aangebied het om die baba vas te hou terwyl die tannie na 'n nabygeleë winkel is.
Die ma het in daardie stadium pyn en lighoofdigheid ondervind en die vreemdeling het die baba vasgehou. "Na 'n kort rukkie het die vrou glo die baba gevat, beloof om terug te keer en in die rigting gestap waarheen die tannie op pad was."
Die tannie het teruggekeer, maar van die vrou en die baba was daar geen teken nie. Nadat hulle onsuksesvol self na haar probeer soek het, is 'n saak van kinderontvoering by die Ermelo-polisie aanhangig gemaak.
Mohlala sê die polisie het 'n soektog van stapel gestuur, maar niemand het met enige inligting na vore gekom nie.
Op 29 November vanjaar het dié situasie verander en ondersoekers het nuwe leidrade oor die baba se verdwyning ontvang en opgevolg.
DNS-toetse is gedoen en die uitslae het tot 'n deurbraak in die ontvoeringsaak gelei.
'n 50-jarige vrou wat glo vir die ontvoering verantwoordelik was, is kort daarna in hegtenis geneem.
Die vrou het verlede week reeds in die Ermelo-landdroshof verskyn waar borgtog van R1 000 aan haar toegestaan is.
"Die jong vrou bly intussen in 'n plek van veiligheid waar sy sielkundige ondersteuning kry en hopelik binnekort met haar biologiese familie herenig sal word," sê Mohlala.
Die naam van die verdagte word weerhou om die slagoffer se identiteit te beskerm.
In die nuus ontvoering
'Kapers' vas wat glo koeriervoertuie teiken
Só lyk jongste Covid-19-gevalle
Baie geluk aan die SAPD! Puik werk !
Dit is baie hartseer dat dit gebeur het. Die dogter is beroof van haar tyd saam met haar biologiese ma. Dit laat 'n groot leemte in beide die ma en dogter se lewens.
Opskrif is verwarrend. Eerder: Vrou, ontvoer as baba, na 20 jaar opgespoor.
Vrou 20 jaar ná ontvoering as baba opgespoor! Wonderwerke gebeur nog! Dis 20 jaar later en sy is nog steeds 'n baba toe hulle haar opspoor? Skuus, moes net op die dubbelsinnigheid van die opskrif wys.